**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

Թվային տեխնոլոգիաների զարգացմանը զուգընթաց աշխարհում տեղեկատվության ստացման կարևորագույն միջոց է շարունակում մնալ լրատվական գործակալությունը: Այն իր աշխատանքում սահմանափակված չէ եթերային ժամանակով ու ծավալով. 24/7 կտրվածքով այն տեղեկատվության տարածման անսահմանափակ, բազմակողմանի հարթակ է:

«Արմենպրես» պետական լրատվական գործակալության նպատակը երկրի ներսում և միջազգային տիրույթում Հայաստանի մասին համապարփակ տեղեկատվության փոխանցման վստահելի, օպերատիվ ու օբյեկտիվ աղբյուր լինելն է:

Օպերատիվության ու 5 օտար լեզվով՝ ռուսերեն, անգլերեն, արաբերեն, ֆրանսերեն, թուրքերեն, բովանադակության որակի շնորհիվ «Արմենպրես» լրատվական գործակալության նյութերը ցիտվում են աշխարհի հեղինակավոր լրատվամիջոցների կողմից: Ընդ որում, հղումներ են արվում լրատվամիջոցների ինչպես տպագիր տարբերակներում, կայքերում, այնպես էլ հեռուստաեթերում, սոցիալական ցանցերում: «Արմենպրես»-ի հրապարակումներից են օգտվում նաև միջազգային հեղինակավոր կազմակերպություններ՝ իրենց տարեկան զեկույցների պատրաստման ընթացքում: Ցիտման ինդեքսի բարձրացումն ու միջազգային լրահոսում Հայաստանի մասին բովանդակությամբ ավելի մեծ ներկայության ապահովումը գործակալության գերխնդիրներից է: Հրամայական է գործակալության կողմից այլալեզու բովանդակության համալրումը և առկա ժապավենների թողարկման կայունության ապահովումը:

«Արմենպրես»-ը միջազգային լրատվական 4 կազմակերպությունների անդամ է, և ներկայացնում է Հայաստանը ԱՊՀ Ինֆորմխորհրդում, Սևծովյան տարածաշրջանի ազգային լրատվական գործակալությունների խորհրդում (2014-2016թթ.նախագահել է այդ կազմակերպությունում), Լրատվական գործակալությունների համաշխարհային կոնգրեսում, Հարավարևելյան Եվրոպայի և բալկանյան պետությունների ազգային լրատվական գործակալությունների խորհրդում (դիտորդ): Քննարկվում է Լրատվական գործակալությունների եվրոպական դաշինքին գործակալության անդամակցության հարցը: Դաշինքը միավորում է 32 պետության ազգային լրատվական գործակալություն և մեծ լսարան կապահովի Հայաստանի մասին տեղեկատվության տարածման, երկրի դիրքորոշումները միջազգային հանրությանը հասցնելու իմաստով:

«Արմենպրես»-ը երկկողմ գործակցության պայմանագրեր ունի աշխարհի ավելի քան 20 առաջատար լրատվական գործակալությունների հետ: Գործընկերների թվում են ՏԱՍՍ-ը, Ռոյթերսը, Սինխուան, ԻՌՆԱՆ, ՄԵՆԱՆ, ԲՏԱ-ն, Ագերպրեսը, ԲԵԼՏԱՆ, Կազինֆորմը, հարավկորեական YONHAP-ը, իսպանական EFE-ն, շատ այլ լրատվամիջոցներ, որոնց հետ իրականացվում է տեղեկությունների և լուսանկարների փոխանակում: Ստորագրման են պատրաստվում «Արմենպրես»-ի համագործակցության փաստաթղթերը Կատարի ազգային և Արգենտինայի պետական «ՏԵԼԱՄ» լրատվական գործակալությունների հետ:

Այդ գործակցությունն ի նպաստ պետությանը կծառայի՝ բարձրացնելով Հայաստանի մասին իրազեկությունն ու տարբեր երկրների լրահոսում տարածելով ՀՀ-ին առնչվող տեղեկությունները, երկրի պաշտոնական դիրքորոշումները:

Գործակալությունը զարգացնում է սոցիալական ցանցերում իր ներկայությունը տարբեր լեզուներով և բովանդակության տարբեր ձևերով: Գերակա խնդիր է նոր կայքի ստեղծումը և շարունակական SEO օպտիմալացման ապահովումը:

«Արմենպրես» պետական լրատվական գործակալությունը ստեղծել է նոր տեսաբովանդակության և պոդքարտային աուդիո ծառայություն, որոնք հանրության իրազեկության բարձրացման բազմաթիվ նոր նախագծեր են իրագործում: Պոդքաստը հրապարակվում է աուդիո նախագծերի Anchor.fm հարթակում, Spotify-ում: Ներկայում թողարկվում են պոդքաստի մի քանի թեմատիկ նախագծեր՝

* Podcast-sport
* Podcast-FinInForm (ֆինանսական գրագիտության), ակտիվ համագործակցում է ՀՀ կենտրոնական բանկը
* Podcast-100 գաղափար Հայաստանի համար:
* Podcast-ՍոցUP - երկրում իրականացվող սոցիալական ծրագրերի մասին, ակտիվ համագործակցում է Աշխատանքի և սոցիալական հարցերի նախարարությունը
* Podcast- Հարց բժշկին- առողջապահապան ուղղվածության, ակտիվ համագործակցում է Առողջապահության նախարարությունը:

Լրատվական արտադրանքի դիվերսիֆիկացիայի, գործակալության արխիվի թվայնացման աշխատանքները գերակա ուղղություններ են՝ հարուստ բովանդակության ու լրատվական որակյալ ժառանգության ձևավորման հրամայականով:

Նշված խնդիրների իրագործման համար նախագծով առաջարկվում է ՀՀ 2022 թվականի պետական բյուջեով հաստատված՝ Վարչապետի աշխատակազմի «1223. Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացում և պաշտպանություն, դրանց կողմից ընդունված վճիռների և որոշումների կատարման ապահովում» ծրագրի «11001. Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայություններ» միջոցառման գումարներից 1-ին կիսամյակում 127,000.0 հազ. դրամ ՀՀ կառավարության պահուստային ֆոնդի միջոցով վերաբաշխում կատարելով ուղղել «1091. Հանրային իրազեկում» ծրագրի «11009. Աջակցություն միջազգային լրատվամիջոցներում պետական լրատվական գործակալության ցիտման ինդեքսի և ՀՀ-ի վերաբերյալ օբյեկտիվ տեղեկատվության տարածմանը» միջոցառմանը՝ որպես դրամաշնորհ «Արմենպրես» պետական լրատվական գործակալություն ՓԲԸ-ի տրամադրելու նպատակով: Նշված գումարը կուղղվի գործակալության բնականոն գործունեության ապահովմանը, մասնավորապես աշխատանքի վարձատրությանը, ապրանքների և ծառայությունների ձեռքբերմանը, միջազգային կազմակերպության անդամավճարի վճարմանը:

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

ՀՀ կառավարության սույն որոշման նախագծի ընդունումը ՀՀ 2022 թվականի պետական բյուջեի եկամուտների և ծախսերի փոփոխության չի հանգեցնի:

**«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».**

ՀՀ կառավարության սույն որոշման նախագիծը ուղղակիորեն չի բխում ռազմավարական փաստաթղթերից, սակայն նպատակ ունի նպաստել կառավարության գործունեության վերաբերյալ հանրությանը ժամանակին, պատշաճ, ավելի լայն և համապարփակ տեղեկատվության տրամադրմաը, ինչպես նաև միջազգային ասպարեզում Հայաստանի ձայնն ավելի լսելի դարձնելուն: